“ कमला सोलहवें साल की अधखुली कलिका है| हृदय का रस अमृत-स्नेह से भरा हुआ, खुली नावों सी आँखें चपल लहरों पर अदृश्य प्रिय की ओर परा और अपरा की तरह बही जा रही है|”3 इन सभी चित्रों में उनकी छायावादी कविताओं की स्पष्ट छाप है| कवि प्रसाद भी जब गद्य लिखते हैं तो ऐसी ही तत्सम प्रधान काव्यात्मक भाषा का प्रयोग करते हैं किन्तु निरला की कहानियों में प्रकृति चित्रण एवं नायिकाओं के रूप चित्रण में जो काव्यात्मक भाषा मिलती है वह पूरी कहानी पर प्रक्षेपित नहीं है| वहीं प्रसाद के नाटकों में सभी पात्र, सभी वर्णन काव्यात्मक ही नजर आते हैं| निराला की कविताओं में जो डाईमेंशन भाषा, छंद, विषय को लेकर है वही उनकी कहानियों में भी दीखता है| हिंदी कथा-साहित्य में निराला ने छायावादी नायिकाओं की उपस्थिति दर्ज करायी| इसी तरह निराला जब प्रकृति का वर्णन करते हैं तो पाठक के सामने एक चित्र सा प्रस्तुत हो जाता है| यथा- “ जेठ का महीना, सूरज डूब रहा है| जोरों से बहती हुई मलय वायु में षोडशी का स्पर्श मिलता है| यह अकेली दक्षिणी हवा बंगाल की आधी कविता है|”4 प्रकृति के भीषण रूप का चित्रण भी निराला करते हैं-“ कृष्णा की बाढ़ बह चुकी है, सुतीक्ष्ण, रक्तलिप्त अदृश्य दाँतों का लाल जिह्व योज्नों तक, क्रूर, भीषण मुख फैलाकर प्राण-सुरा पीती हुई मृत्यु तांडव कर रही है| सहस्त्रों गृहशून्य, क्षुधा-क्लिष्ट, निःस्व, जीवित कंकाल साक्षात प्रेतों से इधर-उधर घूम रहें हैं| आर्तनाद, चित्कार, करुणानुरोधों में सेनापति अकाल की पुनः पुनः शंख-ध्वनि हो रही है|”5 प्रकृति का मनोरम चित्र हो अथवा भीषण, निराला के कवि रूप का स्पष्ट प्रभाव है यहाँ|